เด็กวัย 6 ขวบคิดเกณฑ์น้ำหนักตัวและควบคุมน้ำอย่างไร
ถ้าคิดน้ำหนักตามเกณฑ์อายุ 6 ขวบ 0 เดือน อ้างอิงจากหนังสือคู่มือแนวทางการใช้เกณฑ์อ้างอิงน้ำหนัก ส่วนสูง เพื่อ ประเมินภาวการณ์เจริญเติบโตของเด็กไทยตีพิมพ์ปี พ.ศ.2543 ของกองโภชนาการ กรมอนามัย กระทรวงสาธารณสุข จะพบว่ามีน้ำหนักค่อนข้างมากเมื่อเกิน 24.8 กิโลกรัม 6 ขวบ 11 เดือน น้ำหนักค่อนข้างมาก เมื่อเกิน 28.5 กิโลกรัม ถ้าคิดน้ำหนักตามเกณฑ์สูง 1.17 เมตร น้ำหนักจะอ้วนเมื่อเกิน 24.8 กิโลกรัม โดยสรุปอายุ 6 ขวบ หรือสูง 1.17 เมตร ที่มีน้ำหนัก 25 กิโลกรัม ยังไม่จัดว่าอ้วน แต่มีโอกาสที่จะอ้วนได้ ควรควบคุมน้ำหนัก ไม่ใช่ลดน้ำหนัก ครอบครัวต้องมีความพร้อม และความตั้งใจที่ จะควบคุมน้ำหนักเด็ก โดยการปรับพฤติกรรมการกิน และการออกกำลังกายอย่างค่อยเป็นค่อยไปของทั้งเด็กและครอบครัว ต้องกระทำอย่างสม่ำเสมอและต่อเนื่องตลอด ไม่มียาที่ใช้ควบคุมน้ำหนัก หรือลดน้ำหนักที่จะมีผลต่อเนื่องและยาวนาน หรือปลอดภัยได้เท่ากับการปรับพฤติกรรมข้างต้น ชนิดของอาหารควรจำกัดปริมาณไขมัน น้ำตาล และอาหารจานด่วน (fast food) เช่น น้ำหวาน น้ำอัดลม คุกกี้ ช็อกโกแลต พิซซ่า มันฝรั่งทอด หมู ๓ ชั้น นม (whole milk) อาหารที่เป็นแหล่งพลังงานควรเป็นโปรตีน เช่น เนื้อปลา เนื้อหมู เนื้อไก่ ถ้ายังดื่มนมควรค่อยๆ เปลี่ยนเป็นนมพร่องไขมัน และรสจืด และครอบครัวต้องร่วมมือ เช่น ไม่ให้เด็กดื่มนมหวาน แต่คุณพ่อคุณแม่ดื่มเสียเอง หรือกินเสียเอง จะทำให้การควบคุมน้ำหนักล้มเหลวได้
กุมารเวชศาสตร์ (กุมารเวชศาสตร์) - Pediatrics,โภชนวิทยา